CELEX: 32017R0578
Language: mt
Date: 2016-06-13 00:00:00
Title: Regolament Delegat tal-Kummissjoni (UE) 2017/578 tat-13 ta' Ġunju 2016 li jissupplimenta d-Direttiva 2014/65/UE tal-Parlament Ewropew u tal-Kunsill dwar is-swieq fl-istrumenti finanzjarji fir-rigward ta' standards tekniċi regolatorji li jispeċifikaw ir-rekwiżiti dwar ftehimiet u skemi ta' ġenerazzjoni tas-suq (Test b'rilevanza għaż-ŻEE. )

31.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 87/183
            
         REGOLAMENT DELEGAT TAL-KUMMISSJONI (UE) 2017/578
   tat-13 ta' Ġunju 2016
   li jissupplimenta d-Direttiva 2014/65/UE tal-Parlament Ewropew u tal-Kunsill dwar is-swieq fl-istrumenti finanzjarji fir-rigward ta' standards tekniċi regolatorji li jispeċifikaw ir-rekwiżiti dwar ftehimiet u skemi ta' ġenerazzjoni tas-suq
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (1) u b'mod partikolari l-Artikolu 17(7)(a), (b) u (c) u l-Artikolu 48(12)(a) u (f) tagħha,
   Billi:
   
               (1)
            
            
               Żewġ għanijiet ewlenin għandhom jintlaħqu fl-ispeċifikazzjoni tal-obbligi għall-ġenerazzjoni tas-suq tan-negozjar algoritmiku li jsegwi strateġija ta' ġenerazzjoni tas-suq u l-obbligi relatati taċ-ċentri tan-negozjar. L-ewwel, element ta' prevedibbiltà għal-likwidità apparenti fir-reġistru tal-ordnijiet għandu jiġu introdott billi jiġu stabbiliti obbligi kuntrattwali għad-ditti tal-investiment li jsegwu strateġiji ta' ġenerazzjoni tas-suq. It-tieni nett, il-preżenza ta' dawk id-ditti fis-suq għandha tkun inċentivata, speċjalment matul kundizzjonijiet ta' stress fis-suq.
            
         
               (2)
            
            
               Id-dispożizzjonijiet f'dan ir-Regolament huma marbutin mill-qrib billi jittrattaw sett ta' obbligi relatati għal ditti ta' investiment involuti f'negozjar algoritmiku u li jsegwu strateġiji ta' ġenerazzjoni tas-suq u għal ċentri tan-negozjar fejn dawn l-istrateġiji ta' ġenerazzjoni tas-suq jistgħu jitwettqu. Sabiex tiġi żgurata l-koerenza bejn dawk id-dispożizzjonijiet, li għandhom jidħlu fis-seħħ fl-istess ħin, u biex tiġi ffaċilitata perspettiva komprensiva u aċċess kumpatt għalihom mill-persuni suġġetti għal dawk l-obbligi, inklużi investituri li mhumiex residenti fl-Unjoni, ikun tajjeb li dawn id-dispożizzjonijiet ikunu inklużi f'Regolament wieħed.
            
         
               (3)
            
            
               Dan ir-Regolament għandu japplika mhux biss għal swieq regolati, iżda wkoll għal faċilitajiet multilaterali tan-negozjar u faċilitajiet organizzati tan-negozjar, kif meħtieġ mill-Artikolu 18(5) tad-Direttiva 2014/65/UE.
            
         
               (4)
            
            
               Strateġiji ta' ġenerazzjoni tas-suq jistgħu jkunu relatati ma' strument finanzjarju wieħed jew aktar u ma' ċentru tan-negozjar wieħed jew aktar. Madankollu, f'ċerti każijiet, jista' ma jkunx possibbli li ċentru tan-negozjar jimmonitorja strateġiji li jinvolvu iktar minn ċentru tan-negozjar jew strument wieħed. F'dawk il-każijiet, iċ-ċentri tan-negozjar għandhom ikunu kapaċi, skont in-natura, l-iskala u l-kumplessità tan-negozju tagħhom, jimmonitorjaw strateġiji ta' ġenerazzjoni tas-suq segwiti fiċ-ċentru tagħhom, u għalhekk għandhom jillimitaw il-ftehimiet jew l-iskemi ta' ġenerazzjoni tas-suq korrispondenti għal dawk is-sitwazzjonijiet biss.
            
         
               (5)
            
            
               Il-membri jew il-parteċipanti kollha involuti f'negozjar algoritmiku li jsegwi strateġija għall-ġenerazzjoni tas-suq f'ċentru tan-negozjar li jippermetti jew jiffaċilita kummerċ algoritmiku għandhom jidħlu fi ftehim tal-ġenerazzjoni tas-suq mal-operatur ta' dak iċ-ċentru tan-negozjar. Inċentivi fi skema ta' ġenerazzjoni tas-suq għandhom, madankollu, ikunu meħtieġa biss għal ċerti strumenti nnegozjati permezz ta' sistema ta' negozjar b'reġistru tal-ordnijiet ta' rkant kontinwu. Xejn ma għandu jwaqqaf liċ-ċentri tan-negozjar milli jistabbilixxu kull tip ta' inċentiv ieħor fuq l-inizjattiva tagħhom stess għal strumenti finanzjarji jew sistemi tan-negozjar oħra.
            
         
               (6)
            
            
               Għandhom ikunu identifikati b'mod ċar każijiet fejn ma hemm l-ebda rekwiżit obbligatorju għaċ-ċentri tan-negozjar biex jistabbilixxu skema ta' ġenerazzjoni tas-suq li tqis in-natura u l-iskala tan-negozju f'dawk iċ-ċentri tan-negozjar. Għal dan l-għan, huwa xieraq li jiġu identifikati strumenti finanzjarji u sistemi ta' negozjar li jżidu r-riskju ta' volatilità għolja u li għalihom huwa kruċjali li l-provvista ta' likwidità tkun inċentivata, sabiex jiġi żgurat il-funzjonament ordinat u effiċjenti tas-swieq. F'dan ir-rigward, dan ir-Regolament għandu jqis li meta ċerti strumenti likwidi jiġu negozjati algoritmikament f'sistemi ta' negozjar b'reġistru tal-ordnijiet ta' rkant kontinwu jkun hemm riskju akbar ta' reazzjoni sproporzjonata għal avvenimenti esterni li tista' żżid il-volatilità tas-suq.
            
         
               (7)
            
            
               Iċ-ċentri tan-negozjar li għalihom ikun meqjus xieraq li jkollhom fis-seħħ skemi ta' ġenerazzjoni tas-suq skont dan ir-Regolament għandhom ikunu meħtieġa li jirrieżaminaw il-ftehimiet eżistenti tagħhom sabiex jiżguraw li d-dispożizzjonijiet ta' dawk il-ftehimiet dwar negozjar algoritmiku li jsegwi strateġija ta' ġenerazzjoni tas-suq ikunu konformi ma' dan ir-Regolament.
            
         
               (8)
            
            
               L-iskema għall-ġenerazzjoni tas-suq tista' tinċentiva lid-ditti tal-investiment li jkunu ffirmaw ftehim ta' ġenerazzjoni tas-suq sabiex iwettqu l-obbligi tagħhom taħt ċirkostanzi normali ta' negozju, iżda għandha tipprovdi inċentivi għad-ditti li b'mod effettiv jikkontribwixxu għall-forniment ta' likwidità f'kundizzjonijiet ta' stress fis-suq. Għalhekk, għandu jkun hemm skema ta' inċentivi li jillimitaw l-irtirar f'daqqa u fuq skala kbira ta' likwidità f'kundizzjonijiet ta' stress fis-suq. Sabiex tiġi evitata applikazzjoni diverġenti ta' dan l-obbligu, huwa importanti li ċ-ċentri tan-negozjar jikkomunikaw l-eżistenza ta' kundizzjonijiet ta' stress fis-suq lill-partijiet kollha tal-iskema għall-ġenerazzjoni tas-suq. Ċirkostanzi eċċezzjonali għandhom jiġu ddeterminati b'mod eżawrjenti u għalhekk ma jinkludu l-ebda avveniment ta' informazzjoni regolari jew ippjanat minn qabel li jista' jaffettwa l-valur ġust ta' strument finanzjarju minħabba bidliet fil-perċezzjoni tar-riskju tas-suq, kemm jekk iseħħ waqt il-ħinijiet ta' negozju kif ukoll jekk iseħħ barra minnhom.
            
         
               (9)
            
            
               Il-membri, il-parteċipanti jew il-klijenti li jkunu ffirmaw ftehim ta' ġenerazzjoni tas-suq għandhom jissodisfaw sett minimu ta' rekwiżiti f'termini ta' preżenza, daqs u firxa fil-każijiet kollha. Madankollu, il-membri, il-parteċipanti jew il-klijenti li jissodisfaw dawk ir-rekwiżiti minimi biss f'ċirkostanzi normali ta' kummerċ mhux bilfors ikollhom aċċess għal xi tip ta' inċentiv. Iċ-ċentri tan-negozjar jistgħu jistabbilixxu skemi ta' ġenerazzjoni tas-suq li jippremjaw biss lill-membri, il-parteċipanti jew il-klijenti li jissodisfaw parametri aktar stretti f'termini ta' preżenza, daqs u firxa. L-iskemi għall-ġenerazzjoni tas-suq stabbiliti minn ċentri tan-negozjar għandhom għalhekk jindikaw b'mod ċar il-kundizzjonijiet għall-aċċess għal inċentivi u għandhom iqisu l-kontribuzzjoni effettiva għal-likwidità fiċ-ċentru tan-negozjar imkejla f'termini ta' preżenza, daqs u firxa mill-parteċipanti fl-iskemi.
            
         
               (10)
            
            
               Sabiex tiġi evitata applikazzjoni diverġenti ta' dan ir-Regolament u biex tiġi żgurata implimentazzjoni ġusta u mhux diskriminatorja tal-iskemi għall-ġenerazzjoni tas-suq, huwa kruċjali li l-membri, il-parteċipanti u l-klijenti kollha ta' ċentru tan-negozjar jiġu infurmati b'mod ikkoordinat dwar l-okkorrenza ta' ċirkostanzi eċċezzjonali. Huwa għalhekk meħtieġ li jiġu speċifikati l-obbligi ta' komunikazzjoni taċ-ċentri tan-negozjar f'dawn iċ-ċirkostanzi eċċezzjonali.
            
         
               (11)
            
            
               Għal raġunijiet ta' konsistenza u sabiex ikun żgurat il-funzjonament bla xkiel tas-swieq finanzjarji, huwa neċessarju li d-dispożizzjonijiet stabbiliti f'dan ir-Regolament kif ukoll id-dispożizzjonijiet nazzjonali relatati li jittrasponu d-Direttiva 2014/65/UE japplikaw mill-istess data.
            
         
               (12)
            
            
               Dan ir-Regolament huwa bbażat fuq l-abbozz tal-istandards tekniċi regolatorji sottomess mill-Awtorità Ewropea tat-Titoli u s-Swieq lill-Kummissjoni.
            
         
               (13)
            
            
               L-Awtorità Ewropea tat-Titoli u s-Swieq wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit mill-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill (2),
            
         ADOTTAT DAN IR-REGOLAMENT:
   Artikolu 1
   Obbligu għal ditti tal-investiment sabiex jidħlu fi ftehim ta' ġenerazzjoni tas-suq
   1.   Id-ditti tal-investiment għandhom jidħlu fi ftehim ta' ġenerazzjoni tas-suq dwar l-istrument jew l-istrumenti finanzjarji li fihom huma jsegwu strateġija ta' ġenerazzjoni tas-suq maċ-ċentru jew ċentri tan-negozjar fejn din l-istrateġija titwettaq fejn, matul nofs il-jiem ta' negozjar matul perjodu ta' xahar, b'eżekuzzjoni tal-istrateġija ta' ġenerazzjoni tas-suq, huma:
   
               (a)
            
            
               jistabbilixxu kwotazzjonijiet sodi u simultanji fuq iż-żewġ naħat ta' daqs komparabbli u bi prezzijiet kompetittivi
            
         
               (b)
            
            
               jinnegozjaw f'isimhom stess f'tal-inqas strument finanzjarju wieħed f'ċentru tan-negozjar wieħed għal mill-inqas 50 % tas-sigħat tan-negozjar ta' kuljum ta' negozjar kontinwu fiċ-ċentru tan-negozjar rispettiv, esklużi l-irkanti tal-ftuħ u tal-għeluq.
            
         2.   Għall-finijiet tal-paragrafu 1:
   
               (a)
            
            
               kwotazzjoni għandha titqies bħala kwotazzjoni soda meta din tkun tinkludi ordnijiet u kwotazzjonijiet li skont ir-regoli ta' ċentru tan-negozjar ikunu jistgħu jitqabblu ma' ordni jew kwotazzjoni opposta;
            
         
               (b)
            
            
               il-kwotazzjonijiet għandhom jitqiesu bħala kwotazzjonijiet simultanji fuq iż-żewġ naħat jekk isiru b'tali mod li kemm il-prezz tal-offerta kif ukoll dak tat-talba jkunu jinsabu fir-reġistru tal-ordnijiet fl-istess ħin;
            
         
               (c)
            
            
               żewġ kwotazzjonijiet għandhom jitqiesu li jkunu ta' daqs komparabbli meta ma jkunx hemm diverġenza ta' aktar minn 50 % bejn id-daqsijiet tagħhom;
            
         
               (d)
            
            
               il-kwotazzjonijiet għandhom jitqiesu li jkollhom prezzijiet kompetittivi meta jkunu mqiegħda mhux 'il barra mill-firxa massima bejn it-talba u l-offerta stabbilita miċ-ċentru tan-negozjar u li tiġi imposta fuq kull ditta tal-investiment li tkun iffirmat ftehim ta' ġenerazzjoni tas-suq ma' dak iċ-ċentru tan-negozjar.
            
         Artikolu 2
   Il-kontenut tal-ftehimiet tal-ġenerazzjoni tas-suq
   1.   Il-kontenut ta' ftehim bil-miktub vinkolanti msemmi fl-Artikolu 17(3)(b) u fl-Artikolu 48(2) tad-Direttiva 2014/65/UE għandu jinkludi tal-anqas:
   
               (a)
            
            
               l-istrument jew l-istrumenti finanzjarji koperti mill-ftehim;
            
         
               (b)
            
            
               l-obbligi minimi li jridu jiġu ssodisfati mid-ditta tal-investiment f'termini ta' preżenza, daqs u firxa li għandhom jeħtieġu mill-anqas it-tqegħid ta' kwotazzjonijiet sodi u simultanji fuq iż-żewġ naħat, ta' daqs komparabbli u bi prezzijiet kompetittivi f'tal-inqas strument finanzjarju wieħed fiċ-ċentru tan-negozjar għal tal-inqas 50 % tas-sigħat tan-negozju ta' kuljum li matulhom isir negozjar kontinwu minbarra l-irkanti tal-ftuħ u tal-għeluq u kkalkulati għal kull jum ta' negozjar;
            
         
               (c)
            
            
               fejn ikun xieraq, it-termini tal-iskema applikabbli għall-ġenerazzjoni tas-suq;
            
         
               (d)
            
            
               l-obbligi tad-ditta tal-investiment fir-rigward tat-tkomplija tan-negozjar wara interruzzjonijiet minħabba l-volatilità;
            
         
               (e)
            
            
               l-obbligi tas-sorveljanza, il-konformità u l-awditjar tad-ditta tal-investiment li jippermettulha li tissorvelja l-attività ta' ġenerazzjoni tas-suq tagħha;
            
         
               (f)
            
            
               l-obbligu li jiġu mmarkati kwotazzjonijiet sodi ppreżentati liċ-ċentru tan-negozjar skont il-ftehim ta' ġenerazzjoni tas-suq sabiex issir distinzjoni bejn dawk il-kwotazzjonijiet u flussi tal-ordnijiet oħra;
            
         
               (g)
            
            
               l-obbligu li jinżammu rekords ta' kwotazzjonijiet sodi u tranżazzjonijiet li għandhom x'jaqsmu ma' attivitajiet ta' ġenerazzjoni tas-suq tad-ditta tal-investiment, li jkunu distinti b'mod ċar minn attivitajiet oħra ta' negozjar u li dawn ir-rekords ikunu disponibbli għaċ-ċentru tan-negozjar u għall-awtorità kompetenti fuq talba.
            
         2.   Iċ-ċentri tan-negozjar għandhom jimmonitorjaw kontinwament il-konformità effettiva tad-ditti tal-investiment rilevanti mal-ftehimiet ta' ġenerazzjoni tas-suq.
   Artikolu 3
   Ċirkostanzi eċċezzjonali
   L-obbligu tad-ditti tal-investiment li jipprovdu likwidità fuq bażi regolari u prevedibbli stabbilit fl-Artikolu 17(3)(a) tad-Direttiva 2014/65/UE ma għandu japplika fl-ebda waħda minn dawn iċ-ċirkostanzi eċċezzjonali:
   
               (a)
            
            
               sitwazzjoni ta' volatilità estrema li tiskatta mekkaniżmi tal-volatilità għall-biċċa l-kbira tal-istrumenti finanzjarji jew is-sottostanti ta' strumenti finanzjarji nnegozjati f'segment tan-negozjar fiċ-ċentru tan-negozjar li fir-rigward tagħhom japplika l-obbligu li jiġi ffirmat ftehim tal-ġenerazzjoni tas-suq;
            
         
               (b)
            
            
               gwerra, azzjoni industrijali, inkwiet ċivili jew sabotaġġ ċibernetiku;
            
         
               (c)
            
            
               kundizzjonijiet ta' negozjar diżordinati fejn iż-żamma ta' eżekuzzjoni ġusta, ordinata u trasparenti tat-tranżazzjonijiet tkun kompromessa, u tiġi pprovduta evidenza ta' xi waħda minn dawn li ġejjin:
               
                           (i)
                        
                        
                           il-prestazzjoni tas-sistema taċ-ċentru tan-negozjar tiġi affettwata b'mod sinifikanti minn dewmien u interruzzjonijiet;
                        
                     
                           (ii)
                        
                        
                           bosta ordnijiet jew tranżazzjonijiet żbaljati;
                        
                     
                           (iii)
                        
                        
                           il-kapaċità taċ-ċentru tan-negozjar sabiex jipprovdi s-servizzi ma tibqax suffiċjenti;
                        
                     
         
               (d)
            
            
               meta l-kapaċità tad-ditta tal-investiment sabiex iżżomm prattiki tal-immaniġġjar tar-riskju prudenti tkun impedita minn xi waħda minn dawn li ġejjin:
               
                           (i)
                        
                        
                           kwistjonijiet teknoloġiċi, inklużi problemi fi fluss ta' dejta jew f'xi sistema oħra essenzjali biex titwettaq strateġija ta' ġenerazzjoni tas-suq;
                        
                     
                           (ii)
                        
                        
                           kwistjonijiet ta' mmaniġġjar tar-riskju fir-rigward tal-kapital regolatorju, tal-marġinazzjoni u tal-aċċess għal ikklirjar,
                        
                     
                           (iii)
                        
                        
                           in-nuqqas ta' kapaċità biex tiġi ħħeġġjata pożizzjoni minħabba projbizzjoni fuq il-bejgħ bin-nieqes;
                        
                     
         
               (e)
            
            
               għall-istrumenti mhux ta' ekwità, matul il-perjodu ta' sospensjoni msemmi fl-Artikolu 9(4) tar-Regolament (UE) Nru 600/2014 tal-Parlament Ewropew u tal-Kunsill (3).
            
         Artikolu 4
   Identifikazzjoni ta' ċirkostanzi eċċezzjonali
   1.   Iċ-ċentri tan-negozjar għandhom jippubblikaw l-okkorrenza taċ-ċirkostanzi eċċezzjonali msemmija fil-punti (a), (b), (c) u (e) tal-Artikolu 3 u, hekk kif ikun teknikament possibbli, it-tkomplija tan-negozju normali tagħhom wara li ċ-ċirkostanzi eċċezzjonali ma jkunux baqgħu jeżistu.
   2.   Iċ-ċentri tan-negozjar għandhom jistabbilixxu proċeduri ċari biex jerġgħu jinbdew l-attivitajiet ta' negozjar normali wara li ċ-ċirkustanza eċċezzjonali ma tkunx għadha teżisti aktar, inkluż iż-żmien meta jerġgħu jinbdew l-attivitajiet, u għandhom jagħmlu dawn il-proċeduri disponibbli għall-pubbliku.
   3.   Iċ-ċentri tan-negozjar ma għandhomx jestendu d-dikjarazzjoni ta' ċirkostanzi eċċezzjonali lil hinn mill-għeluq tas-suq sakemm dan ma jkunx neċessarju fiċ-ċirkostanzi msemmija fil-punti (b), (c) u (e) tal-Artikolu 3(1).
   Artikolu 5
   Obbligu għaċ-ċentri tan-negozjar sabiex ikollhom skemi ta' ġenerazzjoni tas-suq
   1.   Iċ-ċentri tan-negozjar ma għandhomx ikunu meħtieġa li jkollhom skema ta' ġenerazzjoni tas-suq kif imsemmi fl-Artikolu 48(2)(b) tad-Direttiva 2014/65/UE fis-seħħ ħlief għal xi waħda minn dawn il-klassijiet ta' strumenti finanzjarji nnegozjati permezz ta' sistema ta' negozjar b'reġistru tal-ordnijiet ta' rkant kontinwu:
   
               (a)
            
            
               ishma u fondi negozjati fil-borża li għalihom hemm suq likwidu kif definit skont l-Artikolu 2(1)(17) tar-Regolament (UE) Nru 600/2014 u kif speċifikat fir-Regolament Delegat tal-Kummissjoni (UE) 2017/567 (4);
            
         
               (b)
            
            
               l-opzjonijiet u l-futuri direttament relatati mal-istrumenti finanzjarji stabbiliti fil-punt (a);
            
         
               (c)
            
            
               futuri tal-indiċi tal-ekwità u opzjonijiet tal-indiċi tal-ekwità li għalihom hemm suq likwidu kif speċifikat skont il-punt (c) tal-Artikolu 9(1) u l-punt (c) tal-Artikolu 11(1) tar-Regolament (UE) Nru 600/2014 u r-Regolament Delegat tal-Kummissjoni (UE) 2017/583 (5).
            
         2.   Għall-finijiet tal-paragrafu 1, sistema ta' negozjar b'reġistru tal-ordnijiet ta' rkant kontinwu tfisser sistema li permezz ta' reġistru tal-ordnijiet u algoritmu tan-negozjar imħaddma mingħajr intervent uman tqabbel l-ordnijiet għall-bejgħ mal-ordnijiet għax-xiri fuq il-bażi tal-aħjar prezz disponibbli fuq bażi kontinwa
   Artikolu 6
   Obbligi minimi fir-rigward tal-iskemi tal-ġenerazzjoni tas-suq
   1.   Iċ-ċentri ta' negozjar għandhom jiċċaraw fl-iskema għall-ġenerazzjoni tas-suq tagħhom, l-inċentivi u r-rekwiżiti li għandhom jiġu ssodisfati f'termini ta' preżenza, daqs u firxa minn ditti tal-investiment sabiex jiksbu aċċess għal dawn l-inċentivi f':
   
               (a)
            
            
               kundizzjonijiet tan-negozjar normali fejn iċ-ċentru tan-negozjar joffri inċentivi għal dawn il-kundizzjonijiet.
            
         
               (b)
            
            
               kundizzjonijiet ta' stress fis-suq, filwaqt li jitqiesu r-riskji addizzjonali f'dawn il-kundizzjonijiet.
            
         2.   Iċ-ċentri tan-negozjar għandhom jistabbilixxu l-parametri biex jidentifikaw kundizzjonijiet ta' stress fis-suq f'termini ta' bidliet sinifikanti fil-prezzijiet u l-volum fuq terminu qasir. Iċ-ċentri tan-negozjar għandhom jikkunsidraw it-tkomplija tan-negozjar wara interruzzjonijiet minħabba l-volatilità bħala kundizzjonijiet ta' stress fis-suq.
   3.   Għall-finijiet tal-punt (a) fil-paragrafu 1, il-postijiet tan-negozjar jistgħu fl-iskemi tal-ġenerazzjoni tas-suq tagħhom jispeċifikaw li l-inċentivi għandhom jingħataw biss lil dak jew dawk li jkollhom l-aqwa prestazzjoni.
   Artikolu 7
   Skemi tal-ġenerazzjoni tas-suq ġusti u mhux diskriminatorji
   1.   Iċ-ċentri tan-negozjar għandhom jippubblikaw fuq is-siti web tagħhom it-termini tal-iskemi għall-ġenerazzjoni tas-suq, l-ismijiet tad-ditti li ffirmaw ftehimiet ta' ġenerazzjoni tas-suq skont kull waħda minn dawn l-iskemi u l-istrumenti finanzjarji koperti minn dawn il-ftehimiet.
   2.   Iċ-ċentri tan-negozjar għandhom jikkomunikaw kull bidla fit-termini tal-iskemi tal-ġenerazzjoni tas-suq lill-parteċipanti f'dawk l-iskemi mill-inqas xahar qabel l-applikazzjoni tagħhom.
   3.   Iċ-ċentri tan-negozjar għandhom jipprovdu l-istess inċentivi lill-parteċipanti kollha li jkollhom prestazzjoni ugwali f'termini ta' preżenza, daqs u firxa, fl-iskemi ta' ġenerazzjoni tas-suq tagħhom.
   4.   Iċ-ċentri tan-negozjar ma għandhomx jillimitaw l-għadd ta' parteċipanti fi skema ta' ġenerazzjoni tas-suq. Madankollu, jistgħu jillimitaw l-aċċess għall-inċentivi inklużi fl-iskema għal ditti li jkunu laħqu livelli minimi predeterminati.
   5.   Iċ-ċentri tan-negozjar għandhom jimmonitorjaw b'mod kontinwu l-konformità effettiva tal-parteċipanti mal-iskemi ta' ġenerazzjoni tas-suq.
   6.   Iċ-ċentri tan-negozjar għandhom jistabbilixxu proċeduri sabiex jikkomunikaw l-eżistenza ta' kundizzjonijiet ta' stress fis-suq fiċ-ċentru tan-negozjar tagħhom lill-parteċipanti kollha fi skema ta' ġenerazzjoni tas-suq permezz ta' mezzi faċilment aċċessibbli.
   Artikolu 8
   Dħul fis-seħħ u applikazzjoni
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Jibda japplika mit-3 ta' Jannar 2018.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta' Ġunju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 173, 12.6.2014, p. 349.
   
      (2)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
   
      (3)  Ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
   
      (4)  Ir-Regolament Delegat tal-Kummissjoni (UE) 2017/567 tat-18 ta' Mejju 2016 li jissupplimenta r-Regolament (UE) Nru 600/2014 tal-Parlament Ewropew u tal-Kunsill rigward id-definizzjonijiet, it-trasparenza, il-kompressjoni ta' portafolli u l-miżuri superviżorji fuq l-intervent fuq prodotti u pożizzjonijiet (ara l-paġna 90 ta' dan il-Ġurnal Uffiċjali).
   
      (5)  Ir-Regolament Delegat tal-Kummissjoni (UE) 2017/583 tal-14 ta' Lulju 2016 li jissupplimenta r-Regolament (UE) Nru 600/2014 tal-Parlament Ewropew u tal-Kunsill dwar is-swieq tal-istrumenti finanzjarji fir-rigward tal-istandards tekniċi regolatorji dwar rekwiżiti ta' trasparenza għal ċentri tan-negozjar u ditti ta' investiment fir-rigward tal-bonds, il-prodotti finanzjarji strutturati, il-kwoti ta' emissjonijiet u d-derivattivi (ara l-paġna 229 ta' dan il-Ġurnal Uffiċjali).